ועדת הכלכלה, כנסת 15, פרוטוקול מספר 62, 2000-01-12 09:00

אברהם פורז: בוקר טוב לכולם.

אברהם פורז: אנחנו דנים היום בחוק ההסדרים במשק המדינה, באותו סעיף שהועבר לוועדת הכלכלה של הכנסת, סעיף 27, שדן בחוק הפיקדון על מיכלי משקה.

אברהם פורז: אני רוצה להביא לידיעת חברי הוועדה, לרענן את זכרונם, שהממשלה הציעה שהחוק, שאמור היה להיכנס לתוקפו ב-2.4.2000, יכנס לתוקפו רק ב-1.1.2001.

אברהם פורז: אני רוצה לדווח לחברים על ההתפתחויות שהיו בעניין ולהסביר לכם מה הולך לקרות כאן.

אברהם פורז: אני באתי בדברים, לאחר שהעניין הועבר לוועדת הכלכלה, גם עם נציגי התעשיינים וגם עם נציגי רשתות השיווק.

אברהם פורז: גם אצלם יש הבנה שאי אפשר להימלט מהחוק הזה, גם אם הוא מתמהמה - אבל לא כמו המשיח - הוא הולך לבוא תוך זמן קצר.

אברהם פורז: יש לי תחושה, אדוני מזכיר סיעת ש"ס, שהמשיח יגיע אחרי שהחוק הזה יכנס לתוקף.

אברהם פורז: אלא אם כן יש לך אינפורמציה שהוא הולך להגיע בחודשים הקרובים, אז תודיע לי מראש כי אתה יודע, אני צריך לטפל בחמור שלו.

אברהם פורז: כפי שאמרתי, באתי בדברים עם נציגי התעשיינים וגם עם נציגי רשתות השיווק הגדולות.

אברהם פורז: יש נכונות להפעיל את זה מרצון.

אברהם פורז: דהיינו, במקום להפעיל את זה באמצעות הקרן או המשרד לאיכות הסביבה, לאמץ את המודל הסקנדינבי, השבדי או הנורבגי - מר דני מורגנשטרן בוודאי יודע יותר טוב בדיוק איך פועל המודל הסקנדינבי - שבו כל הגורמים, כל השחקנים העיקריים מפעילים את זה בצורה משותפת.

אברהם פורז: נאמן להשקפת העולם שלי, שאני בעד כמה שפחות מעורבות ממשלה בכל נושא, גם בעניין הזה ראיתי בעין מאוד יפה את הנכונות ללכת להסדר הוולונטרי הזה.

אברהם פורז: אפילו הציעו לי, גם נציגי התעשיינים וגם נציגי רשתות השיווק, שאנחנו ניסע יחד לשבדיה ולנורבגיה וניפגש שם עם האנשים שעוסקים בזה כדי לקבל תמונה יותר מדוייקת איך הדבר הזה מופעל שם.

אברהם פורז: אני מוכרח לומר שהרעיון הזה מאוד קוסם לי.

אברהם פורז: הוא נראה לי טוב.

אברהם פורז: אני גם חושב שאין דבר יותר טוב מאשר מודל שבו כל הגורמים העיקריים משתפים פעולה ועושים את זה מתוך רצון לשיתוף פועלה, ולא כשכופים על מישהו מכוח איזה חוק.

אברהם פורז: כמובן שאנחנו נצטרך להשאיר חקיקה לגבי גורמים שלא ירצו להיות שותפים בעסק הזה.

אברהם פורז: זה כמו מס הכנסה, אתה לא יכול להיות לא חבר במועדון, זה מועדון חובה.

אברהם פורז: לכן אני כבר מודיע לכם שאני לא מתכוון לערוך בימים הקרובים שום הצבעות.

יאיר פרץ: מה יקרה מה-2.4?

אברהם פורז: אני רוצה לומר לך דבר אחד, אין בכוונתי לשחק פה איזה משחק - אני אומר את זה לפרוטוקול בצורה הכי גלויה, בפני כולכם - משחק של טריק, שבו אני מנסה להרדים את כולם, אני מספר לכם סיפורים יפים על שבדיה ועל נורבגיה, על תעשיינים ועל פיורדים, והמטרה היא שיגיע 2.4 והחוק יכנס לתוקף ואני אעשה את עצמי כאילו לא ידעתי.

שלום שמחון: למה אתה לא מצביע על תחולת החוק מ-1.1.2001?

אברהם פורז: לפי סעיף קטן (ב) השר, שהוא השר לאיכות הסביבה, רשאי ממילא לדחות את תחולת החוק עד 31.

אברהם פורז: 6.

אברהם פורז: אם אני מצביע היום ומעביר את החוק לקריאה שניה ושלישית, רק בדחיית מועד, החוק לא ישאר לדיון בוועדה.

אברהם פורז: אז אני אוכל לטייל לא רק בשבדיה ובנורבגיה.

אברהם פורז: לא יהיה בידי יותר שום כלי.

אברהם פורז: הנשק היחיד שיש לי - - -

יאיר פרץ: נעביר את החוק עם הסתייגות, שתוך פרק הזמן הזה - - -

אברהם פורז: אין דבר כזה.

אברהם פורז: חוק שעבר בקריאה שניה ושלישית, אין הסתייגויות בצידו.

שלום שמחון: זה מדהים איך הפכת חסרון ליתרון.

שלום שמחון: איך עשית את זה?

אברהם פורז: לא יהיו בידינו יותר כלים.

אברהם פורז: הדבר הזה לא יקח זמן רב, כי אני לא מתכוון למשוך את זה.

אברהם פורז: אני מקווה שבמהלך החודש, חודש וחצי הקרובים אנחנו נשלים את סגירת כל הקצוות והפינות של הדבר הזה ואז אם תהיה הצעה מגובשת, נביא אותה לפה ונתקן כבר את החוק.

אברהם פורז: אז גם נקבע מועד תחולה שיתאים לרוח החדשה ולמועדים שאנחנו זקוקים להם.

יאיר פרץ: זה כרוך בשינוי חקיקה?

אברהם פורז: כן.

אברהם פורז: בוודאי.

יאיר פרץ: אז בואו נבטל את הסיפור הזה ונגיש עכשיו הצעת חוק חדשה ומסודרת, חוק חדש.

יעל בירן: היא לא מגובשת.

דני מורגנשטרן: זה ייקח עוד 7 שנים.

דני מורגנשטרן: לא רק רחל אלא גם לאה.

אברהם פורז: אומנם העולם נבנה ב-6 ימים אבל החוק הזה נבנה ב-7 שנים.

אברהם פורז: אם הייתי טיפש מוחלט כנראה לא הייתי נבחר בפעם הרביעית.

אברהם פורז: אז תן לי קרדיט שאני גם מבין קצת משהו.

יאיר פרץ: אני לא מטיל בזה ספק אבל אשמח אם יגידו לנו אם באמת מתגבש איזה הסכם.

יאיר פרץ: האם זה יקרום עור וגידים בחצי שנה הקרובה?

יאיר פרץ: יש כיוון כזה?

יוסי אריה: אני רוצה לחלק את התשובה לשניים.

יוסי אריה: החלק הראשון הוא החלק של הצעת החוק הנוכחית שעומדת על השולחן ומסתמכת על החלטת ממשלה.

יוסי אריה: הממשלה אמרה את דבריה ולי אין מה להוסיף.

יוסי אריה: הדבר היחידי שמטריד אותי כרגע זה אי-הוודאות שישנה בסקטור העסקי לגבי החוק.

יוסי אריה: אנחנו לא חושבים שאפשר בשום מקרה ליישם אותו ב-1.4.

יוסי אריה: אני מפריד בין שני הדברים, בין החלטת הממשלה, הצעת החוק שמונחת על השולחן, לבין הנושא של האמנה, שעליו אני מברך.

יוסי אריה: כמה זמן?

יוסי אריה: קשה לי להעריך.

יוסי אריה: זה תלוי בהרבה משתנים, לא רק בי.

יוסי אריה: מבחינתי - מחר בוקר.

יוסי אריה: אבל זה לא תלוי רק בי.

יוסי אריה: זה תלוי בעוד הרבה מאוד משתנים.

יוסי אריה: אנחנו צריכים לפתור נושאים של חקיקה ו של יישום.

יוסי אריה: אני יודע שבמדינות אחרות זה לקח זמן.

יוסי אריה: אבל אין בכוונתנו לעכב את התהליך, להיפך.

צבי יעקובזון: אני מוכרח להגיד שכמפלגה שלוחמת בעד זכויות אזרח, מפלגה שרואה את האזרח הקטן מול עיניה, אנחנו מתנגדים לחוק וליוזמה מכל וכל, תכלית ההתנגדות.

אברהם פורז: זה לא מה שהיה בהסכמה ביני לבין חבר הכנסת נסים דהן בכנסת הקודמת.

אברהם פורז: אולי חזרתם בכם מההסכמה.

צבי יעקובזון: אני רוצה לומר בכל גילוי הלב, מכיוון שאני מעריך את היושר שלך: בציבור שלנו, שהוא לא גר בפינלנד, יש ממש תסיסה ואולי אפילו אינתיפדה.

צבי יעקובזון: מחיר המוצרים יעלה.

צבי יעקובזון: אני מסופק מאוד אם יש למשפחות שאני מדבר עליהן את הכלים ואת האפשרות לאגור את הבקבוקים ואת הפחיות, או מה שזה לא יהיה, ולהחזיר.

צבי יעקובזון: אין לנו מקום לעוד מיטה בבית, אז בטח שאין לנו מקום לכלי איחסון.

צבי יעקובזון: אני בוודאי לא רוצה להתחיל לראות ילדים, או את הילדים שלי, שיעשו מה שאני עשיתי, כאשר נברתי בפחי אשפה לאסוף בקבוקים כדי להחזיר לחנויות.

צבי יעקובזון: לא הייתי רוצה שהמראות האלה יחזרו.

צבי יעקובזון: אבל אנחנו חיים פה במגרש הפוליטי.

צבי יעקובזון: אנחנו היום חיים בקידמה.

צבי יעקובזון: אי אפשר להתעלם לחלוטין ממה שקורה.

צבי יעקובזון: זאת ועוד, הנושא בנפשך, אתה יושב-ראש ועדת הכלכלה, אבל אנחנו צריכים להתחשב בנתונים.

צבי יעקובזון: איך אמר משה דיין ז"ל: רק סוס לא משנה את דעתו.

צבי יעקובזון: נדמה לי שכך הוא אמר.

צבי יעקובזון: ואם הוא לא אמר, אני אומר.

צבי יעקובזון: מה שאמרה ש"ס כאשר היינו 10 חברי כנסת לא מחייב אותנו כשכוחנו התעצם ואנחנו היום יותר מ-10 חברי כנסת.

צבי יעקובזון: אני מבקש ממך דבר אחד, המינימום שבמינימום, שתהיה החלטה חד-משמעית.

צבי יעקובזון: אתם רוצים להגיע לדו-שיח עם התעשיינים?

צבי יעקובזון: עם כל הכבוד, זה לא כל-כך מחייב אותנו.

צבי יעקובזון: אני בכל זאת אומר, יכול להיות שניישר קו.

צבי יעקובזון: גם התעשיינים לא בדיוק גרים בבאר-יעקב או בשדרות.

אברהם פורז: ומה הבעיה כל יום ראשון להחזיר את הבקבוקים?

צבי יעקובזון: איפה זה יעמוד אצלי בבית?

צבי יעקובזון: אין לי מקום לשים כלום.

רקפת כץ: איפה הבקבוקים עמדו כשהם היו מלאים?

יעל בירן: אני אמנם בלונדינית מדי מכדי להגיד את זה אבל אתם מזלזלים באוכלוסיה שלכם.

אברהם פורז: זכותו של מר יעקובזון לומר את זה.

אברהם פורז: אני מבקש לא להפריע לו.

אברהם פורז: אני מבקש לאפשר לו לומר את מה שהוא רוצה.

צבי יעקובזון: יכול להיות שבענייני מיחזור, אשפה וביוב אתם מבינים יותר ממני.

צבי יעקובזון: אני מוכן להודות בכך שאני לא מומחה לאשפה.

צבי יעקובזון: אני מומחה לפרקטיקה.

צבי יעקובזון: אני אדם שקונה את המוצרים.

צבי יעקובזון: אבל שוב פעם אני אומר, אני לא רוצה להשתמש בכוח הפוליטי או להלך אימים חס ושלום.

צבי יעקובזון: אני אומר שיש לי גם בעיה רגשית כי יש לי סימפטיה רבה לחבר הכנסת פורז ואני יודע שהנושא הזה בנפשו כבר הרבה שנים, מאז שהוא יושב בכנסת הזאת.

צבי יעקובזון: אבל אני אומר, תנו לנו לפחות את הבטחון הזה, בכל הסדר שיהיה, שבמשך לפחות שנה - הממשלה מבקשת שנה, אנחנו מבקשים שנה וחצי - תנו לנו לפחות את הבטחון הזה שבמשך שנה וחצי לא יושב על פתחנו ומאיים על רבצנו החשש הזה.

צבי יעקובזון: תנו לנו שנה וחצי רגועות.

צבי יעקובזון: זאת בקשתי.

צבי יעקובזון: שנה וחצי של מנוחה מהעניין.

אברהם פורז: אני רוצה להשיב לך גם במישור הפורמלי וגם במישור הלא פורמלי.

אברהם פורז: אני הבנתי רק דבר אחד, שבכנסת הקודמת היתה בינינו הסכמה, שהתפשרנו.

אברהם פורז: קיוויתי שאתם תעמדו מאחורי ההסכמה, כמו שאני עומד מאחורי הסכמה.

אברהם פורז: אבל אם אין הסכמה - אין בעיה.

אברהם פורז: אפשר לומר: הכל פתוח ובקרב הבא ניראה מה עם בקבוקים של 1.5 ליטר וניראה מה קורה עם החנויות של 28 מטר.

אברהם פורז: אם הכל פתוח - הכל פתוח.

צבי יעקובזון: אנחנו קיווינו שלא תהיה בכנסת הזאת.

אברהם פורז: אתם כנראה לא התפללתם מספיק חזק.

צבי יעקובזון: לא קיבלנו עדיין תשובה לגבי הבקשה שלנו לשנה וחצי.

אברהם פורז: אני יכול להגיד לך רק דבר אחד.

אברהם פורז: מבחינתי אנחנו תוך חודש, חודש וחצי, לכל היותר חודשיים נדע איפה אנחנו עומדים.

אברהם פורז: אני אמליץ לוועדה לדחות את תחולת החוק על מנת לאפשר את ההיערכות המתאימה.

אברהם פורז: רק לצרכי היערכות.

אברהם פורז: אתם תוכלו להגיש אז הסתייגות ולבקש לדחות את זה ל-10 שנים.

צבי יעקובזון: אם יבקשו שנה וחצי, זה מקובל עליך?

אברהם פורז: אני אומר, אני מוכן לתת את הארכה הנדרשת לצורך היערכות ליישום חוק.

אברהם פורז: אתם תוכלו מהטעם שלכם להגיד שאתם מבקשים ארכה של 10 שנים, לא משנה למה.

אברהם פורז: אתם תגישו הסתייגות ותגידו 10 שנים ואף אחד לא ישאל אתכם למה.

אברהם פורז: מצביעים במליאה.

אברהם פורז: אולי ההסתייגות שלכם תתקבל וזה יהיה בעוד 10 שנים.

אברהם פורז: אולי זה לא יהיה בכלל.

אברהם פורז: אני מבקש שתדברו בקיצור.

אברהם פורז: אין הצבעה היום, אין כלום.

דני מורגנשטרן: יש לי שתי הערות.

דני מורגנשטרן: אני חושב שהיוזמה שלך ראויה לברכה.

דני מורגנשטרן: צריך לברך גם את מר יוסי אריה, נציג התאחדות התעשיינים.

דני מורגנשטרן: בישיבה הקודמת וגם בכנס שהיה בתל-אביב במלון שרתון אמר מר יוסי אריה שהם נערכים ל-2.4.2000 כי הם מבינים שאי אפשר אחרת.

דני מורגנשטרן: הם לא כל-כך אהבו את החוק, היו להם הסתייגויות שונות לזה, אבל אין ברירה והם מבינים שהתאחדות התעשיינים חייבת לעבוד עם המשק הישראלי ולכן הם נערכים.

יוסי אריה: רק לפרוטוקול: זה לא מה שאמרתי.

יוסי אריה: אמרתי דברים בקשר לחוק הפיקדון, אבל לא את זה.

דני מורגנשטרן: קיצורו של דבר, גם לאי-דחיית התאריך יש איזה חשיבות ואיזה משמעות של אמינות כלפי הציבור.

דני מורגנשטרן: למעשה כל הכלים שאנחנו מדברים עליהם כאן, כלומר התעשיינים, הרשתות, הכנסת כמחוקקת, בעצם צריכים לבוא ולשרת את הציבור.

דני מורגנשטרן: מי שצריך לעבוד עם זה הוא הציבור - ותיכף אני אגע בדבריו האחרונים של מר יעקובזון.

דני מורגנשטרן: כלפי הציבור המערכת צריכה להופיע באמינות והיא לא יכולה כל פעם לשנות תאריכים ולומר שזה לא יהיה התאריך הזה אלא יהיה תאריך אחר.

דני מורגנשטרן: אבל אם מדובר בפרק זמן קצר, שלא יהיה בו איזה שינוי מהותי, דיינו.

יאיר פרץ: זה לא יכול להיות לפני עוד שנתיים.

דני מורגנשטרן: וההערה האחרונה למר יעקובזון.

דני מורגנשטרן: אצלי הנושא של איכות הסביבה הוא מקצוע.

דני מורגנשטרן: מר יעקובזון, עשיתי סקר והגעתי לתוצאות מאוד מאוד מעניינות.

דני מורגנשטרן: השוויתי מחירים של מוצר אחד - בירה, 4 מותגים שלו, ברשתות ארציות שונות.

דני מורגנשטרן: רק השוויתי מחירים ואני מדבר רק מתוך כיסן של המשפחות ברוכות הילדים, של העובדים הזרים.

דני מורגנשטרן: מי שותה למשל את המותג של הבירה הלבנה, בירה נשר?

דני מורגנשטרן: אתה יודע?

דני מורגנשטרן: העובדים הזרים.

דני מורגנשטרן: למה?

דני מורגנשטרן: משום שיש להם כל-כך הרבה ממון בכיסם?

דני מורגנשטרן: לא.

יעל בירן: זה יוצא יותר זול בסוף.

צבי יעקובזון: אבל זה בתנאי שאני אחזיר.

דני מורגנשטרן: אני אסביר את עצמי, מר יעקובזון.

דני מורגנשטרן: עד היום לא קיבלתי הערות שאני לא מסביר טוב.

דני מורגנשטרן: אותו ליטר בירה ב-3 בקבוקים חד-פעמיים עולה 11.35 שקלים.

צבי יעקובזון: האם המוצרים יוזלו בעקבות החוק?

צבי יעקובזון: בכיס זה יעלה לי יותר או פחות?

דני מורגנשטרן: המוצרים יוזלו דה פקטו, בפועל, משום השינוי במרכיב האריזה, בין אם אנחנו מדברים על מיחזור ובין אם אנחנו מדברים על מעבר לאריזה רב פעמית, המחירים יוזלו.

דני מורגנשטרן: כתוצאה מהכנסת תחרות בין האריזות השונות, בינן לבין עצמן, בשל כך מחיר המוצר נטו, ללא אריזה, מחיר המוצר בלבד ולא מחיר המוצר כשהוא מגלם את האריזה, יהיה מוכרח להיות מוזל.

יוסי אריה: אני חייב להתייחס.

יוסי אריה: חבר הכנסת פורז, אני רוצה למחות בחריפות על הצגת הדברים על ידי מר דני מורגנשטרן.

יוסי אריה: הוא לא ציין שיש מס קנייה על בירה.

יוסי אריה: כמו כן הוא לא ציין שמדובר באשפה שהיא לא ברת השוואה: מוצרים למיחזור לעומת מוצרים ללא מיחזור.

יוסי אריה: נמצאים פה אנשי המשרד לאיכות הסביבה ואנשי משרד הבריאות וכולם אומרים דברים הפוכים.

יוסי אריה: מכיוון שהנושא של הבירה אפילו הגיע כבר לבית-המשפט, ומכיוון שהשופט בבית-המשפט המחוזי נתן את דעתו על הסוגייה הזאת, אני חושב שמן הראוי בפני ועדה מכובדת מן הסוג הזה, אם מציגים כבר נושא, להציג אותו על כל היבטיו ועל כל ההשלכות שלו, ולא לתת דוגמא מהסוג הזה.

יוסי אריה: זה לא מכובד.

יוסי אריה: הוא צריך להגיד את האמת.

אברהם פורז: מר יוסי אריה, כל אחד אומר פה מה שהוא רוצה.

אברהם פורז: אין פה מנגנון בדיקה.

אברהם פורז: אם היו אומרים פה לכל מי שלא מדייק - - -

יאיר פרץ: זה לא בעיה של מחירים.

יאיר פרץ: הבעיה החברתית יותר מדאיגה אותי, האמינו לי.

דני מורגנשטרן: החוק הזה הוא חוק חברתי.

יאיר פרץ: הוא לא חוק חברתי.

יאיר פרץ: ילדים מעיירות פיתוח יגנבו את הבקבוקים מהמכולת.

יאיר פרץ: זאת הבעיה המרכזית.

יאיר פרץ: יש כאלה שיילכו לבית של השכן וייגנבו לו את הבקבוקים.

יאיר פרץ: זאת בעיה חברתית קשה.

יעל בירן: באותה מידה הם יכולים לגנוב לשכן גם את המכנסיים מחבל הכביסה, לפי השיטה שלך.

יאיר פרץ: לא ניסחף.

יאיר פרץ: בקבוקים זה דבר קל.

יאיר פרץ: לוקחים אותם, מוכרים אותם ומקבלים כסף במקום.

יעל בירן: מה רע בזה?

יעל בירן: למה זה רע?

רקפת כץ: החברה להגנת הטבע, אדם טבע ודין וקבוצות אחרות ערכו בחול המועד סוכות אירוע של החזרת בקבוקים.

רקפת כץ: חבל שאנשי ש"ס יוצאים בדיוק עכשיו.

אברהם פורז: תיפגשו איתם.

אברהם פורז: תזמינו אותם.

רקפת כץ: ערכנו את זה בפארק הירקון, בכוונה בחול המועד כי רצינו שיהיה קהל רחב.

רקפת כץ: רוב הקהל לא היה מהשכבות הגבוהות.

רקפת כץ: רוב הקהל היה קהל של ש"ס וקהלים אחרים שהגיעו לפארק.

רקפת כץ: הקהל העיקרי שניגש אלינו והחזיר בקבוקים הביע שמחה ושאל מתי יתחיל התהליך.

רקפת כץ: הוא הבין שהוא ישלם עבור הפיקדון.

רקפת כץ: הוא הבין שזה יעלה לו כשהוא יקנה ושהוא יקבל את זה כשהוא יחזיר.

רקפת כץ: הקהל הזה היה מאוד מבסוט.

רקפת כץ: אמרו לנו: אנחנו שמשתמשים כל-כך הרבה בבקבוקים נשמח שזה יקרה.

רקפת כץ: את זה אנחנו ראינו בפארק במו עינינו.

אברהם פורז: אנחנו מתקרבים לסוף.

אברהם פורז: זה הרי הפך לדיון מאוד נחמד אבל באמת לא מעשי.

יאיר ינוב: אני רוצה להגיד שני דברים.

יאיר ינוב: בנובמבר הצגנו בתערוכת "ישראפוד" את המכונות של חברת "תומרה" לקליטת הבקבוקים.

יאיר ינוב: עברו שם מאות רבות של אנשים.

יאיר ינוב: כל מי שהתעכב על-ידי המיתקן והבין מה זה בירך אותנו, ולא חשוב אם היתה לו כיפה, אם הוא היה מעדות המזרח, אם הוא היה מהמפד"ל או מש"ס או מכל מפלגה שהיא.

יאיר ינוב: כולם אמרו: סוף סוף הגיע הזמן לעשות את זה.

אברהם פורז: זאת היתה מכונה של כולם ...

קריאה: ומי ירוויח מהמכונה הזאת?

יאיר ינוב: הדבר השני שאני רוצה להגיד, מאז ומעולם תמכתי בנושא של אמנה נוסח סקנדינביה.

יאיר ינוב: יש לי בעיה אחת.

יאיר ינוב: אני חושב שחיוני שהחוק הזה יופעל במהלך שנת 2000.

יאיר ינוב: כולנו יודעים מה יקרה לקראת סוף השנה, כשיהיה שוב חוק הסדרים ושוב יתחיל מחול השדים.

אברהם פורז: הוא יופעל.

יאיר ינוב: לכן מי שמתכוון בכנות - אנחנו בינואר ויש מספיק זמן להפעיל את החוק במהלך שנת 2000.

עידית הוד: אני מייצגת את מרכז השלטון המקומי.

עידית הוד: אנחנו חיכינו לחוק הזה כבר הרבה זמן.

עידית הוד: אנחנו היינו בעד החוק מתחילת הדיונים בו.

עידית הוד: החשש שלנו נובע מקריאת דברי ההסבר לדחיית החוק.

עידית הוד: לפי מה שכתוב כאן - - -

אברהם פורז: שלא נבדקו כל ההיבטים.

עידית הוד: היו 7 שנים לבדוק את כל ההיבטים.

עידית הוד: החשש שלנו, שזה ניסיון למסמס את הנושא הזה.

אברהם פורז: גם ההיבטים שלא נבדקו, עכשיו ייבדקו.

עידית הוד: אנחנו פשוט רוצים לוודא שזה ייצא לפועל.

אברהם פורז: זאת הכוונה.

יוסי אריה: אני רוצה להתייחס לשני דברים שנאמרו כאן.

יוסי אריה: רק להתייחס.

יוסי אריה: אין לי מה להוסיף.

יוסי אריה: הנושא של טיפול באשפה הוא כמו כל נושא כלכלי אחר עניין של עלות-תועלת.

יוסי אריה: אסור להפר אף פעם את היחס בין עלות לתועלת.

יוסי אריה: לכן צריך גם לבנות חוק מסוג כזה ששומר על היחסים של עלות-תועלת.

יוסי אריה: דהיינו, לא לטפל בבעיה בסדר גודל של X בעזרת X10 אמצעים.

אברהם פורז: אנחנו פה ועדת הכלכלה, אל תדאג.

אברהם פורז: הנושאים הכלכליים הם נר לרגלינו.

יוסי אריה: אנחנו עשינו מבצע עם הרשות לשמירת הטבע והגנים הלאומיים בתקציבים קטנים, בלי פופוליזם, בלי עיתונאים, לא בפארק הירקון אלא ב-10 ואדיות ונחלים במדינת ישראל במהלך חג הסוכות.

יוסי אריה: אני חושב שמר אהרון ורדי, מנכ"ל הרשות לשמירת הטבע והגנים הלאומיים, ישמח להעביר לך את סיכום המבצע ואת סיכום האיסוף.

יוסי אריה: אין לי ספק שהאיסוף היה גדול יותר מכל כלי אחר שהציעו אחרים.

רקפת כץ: אני מבקשת להגיב במשפט אחד כי הוא אומר את זה כבר פעם שניה.

רקפת כץ: אני בדרך כלל לא מתפרצת, תן לי פעם אחת לענות לו.

רקפת כץ: אני כנציגת החברה להגנת הטבע, שעושה מבצעים עם נוער בניקוי נחלים, אומרת לך שיש בזה גם היבט לא חינוכי, כשאני לוקחת את אותם ילדים טובים ונותנת להם לנקות נחל שמישהו אחר מלכלך.

רקפת כץ: איזה היבט חינוכי יש בזה?

אברהם פורז: יש על זה ויכוח.

אברהם פורז: רבותי, אני בזה נועל את הישיבה.

אברהם פורז: לגבי מועד הדיון הבא תקבלו הודעה.

אברהם פורז: אני מניח שתוך זמן קצר זה יקרה.

אברהם פורז: תודה רבה לכם.